Кавказ Ищхъэрэм и щIыналъэу 5 япэ итхэм яхэхуащ
ЕпщIанэ Гайдаровскэ зэхыхьэшхуэм хиубыдэу экспертхэр тепсэлъыхьащ дуней псом елъытауэ Урысейм и щIыналъэхэм яIэ демографие щытыкIэм. КъызэрыщIэкIамкIэ, Урысейм и щIыналъэхэр апхуэдизу зэщхькъыми, я зэщхьэщыкIыныгъэхэр къэрал зызыужьахэмрэ зыужьыныгъэм и гъуэгум теувагъащIэ­хэм­рэ яку дэлъым хуэдизу жыпIэ хъунущ.

Иджы япэу Урысейм и щIыналъэхэм папщIэ къагъэсэбэпащ ЦIыху псэукIэм и индикатор жыхуаIэр. Абы ипкъ иткIэ пашэу къалъыта щIыналъи 10-м яхэхуащ Кавказ Ищхъэрэ Федеральнэ округым и щIыналъэу 5: Дагъыстэн Республикэр, Къэрэшей-Шэрджэс Республикэр, Ингуш Республикэр, Къэбэрдей-Балъкъэр Республикэр, Осетие Ищхъэрэ - Алание Республикэр.
«Мы индикаторыр ЦIыху псэукIэм и индексым къызэрыщхьэщыкI щыIэкъым, ауэ япэрейм хэлъ ныкъусаныгъэхэр хагъэкIащ. ЦIыху псэукIэм и индикаторым къелъытэ гъащIэм и кIыхьагъым и лъэныкъуэкIэ щыIэ зэщхьэщыкIыныгъэхэр», - жиIащ экономикэ щIэныгъэхэм я доктор, Урысейм ЦIыхубэ хозяйствэмрэ къэрал къулыкъумкIэ и академием и Кавказ Ищхъэрэ институтым и профессор Киселёвэ Наталье.
Доклад нэхъыщхьэр ищIащ Урысейм ЦIыхубэ хозяйствэмрэ къэрал къулыкъумкIэ и академием демографиемрэ цIыхум и зэфIэкIымкIэ и лабораторэм и унафэщI Щербов Сергей.
ЗэIущIэм щызэхалъхьа демографие тхылъым Iэмал къет щIыналъэхэм щыIэ демографие щытыкIэр тэмэму зэпкърыхынымкIэ, апхуэдэу Урысейм и щIыналъэхэм щекIуэкI зэхъуэкIыныгъэхэр комплекснэу къызэщIэубыдэнымкIэ.

